送述明居士燕道覺歸東林
作者：方回
朝代：宋

paragraphs: 君不見錢塘西湖三賢堂，林蘇宋人白傅唐。
三賢生本不相識，死乃異代同蒸嘗。
又不見吳江垂虹三高祠，鴟夷一舸浮西施。
天隨陸子玄真子，求志逃名非一時。
何似廬山東林三大老，生偶同時不同道。
道若不同同中心，香爐峰下足幽討。
雁門法師禪非禪，虎溪道士仙非仙。
栗里先生醉非醉，三方寸地通一天。
妥靈猶想當時笑，鼎立宇宙膽相照。
借問此笑笑者何，別有丹青不傳妙。
述明棄官歸東林，玉帝降敕榮冠簪。
羽衣似與儒釋異，所不異者胸中心。
我謂不須較同異，亦勿强求笑中意。
天下至今知幾晉法當忘言，祖述淵明醉還醉。